پاکستان میں ڈینگی سے 16 اموات، کیسز 9000 سے تجاوز
پاکستان میں رواں سال ڈینگی کے مریضوں کی تعداد میں مسلسل اضافے پر حکمراں جماعت کو تنقید کا نشانہ بنایا جا رہا ہے۔
لاہور — قومی ادارہ صحت کے اعداد و شمار کے مطابق، سندھ میں اب تک 2132، پنجاب میں 2076، بلوچستان میں 1772، خیبر پختونخوا میں 1612 جب کہ پاکستان کے زیر انتظام کشمیر میں بھی 92 کیسز کا اندراج ہوا ہے۔ حکام کا کہنا ہے کہ ڈینگی بخار کے باعث ملک بھر میں 16 افراد کے ہلاک ہونے کی بھی تصدیق ہوئی ہے۔ ڈینگی بخار ایک خاص قسم کے مادہ مچھر کے کاٹنے سے ہوتا ہے۔ یہ مچھر عام طور پر صاف اور کھڑے پانی میں پایا جاتا ہے۔ یہ مچھر انسانی خون کے سفید خلیات کو متاثر کرتا ہے جبکہ ان کی تعداد تیزی سے کم ہونے لگتی ہے اور اگر بر وقت علاج نہ ہو سکے تو یہ بیماری جان لیوا بھی ثابت ہو سکتی ہے۔ پاکستان میں رواں سال ڈینگی کے مریضوں کی تعداد میں مسلسل اضافے پر حکمران جماعت کو تنقید کا نشانہ بنایا جا رہا ہے۔ حزب اختلاف کی جماعتیں اس مرض کے بڑھنے کی وجہ حکومت کی نااہلی قرار دے رہے ہیں۔ یونیورسٹی آف ہیلتھ سائنسز پنجاب کے وائس چانسلر ڈاکٹر جاوید اکرم کا کہنا ہے کہ سیاسی قیادت کو مورد الزام ٹھہرانا درست نہیں۔ یہ اداروں کا کام ہے۔ ان کے بقول، ادارے اور میڈیا صرف اسی وقت متحرک ہوتے ہیں جب یہ مرض وبائی شکل اختیار کر جاتا ہے۔ ان کا کہنا تھا کہ یہ کام وزیر اعظم کا نہیں ہے کہ وہ گھر گھر جا کر لوگوں کو اس مرض سے بچنے کے طریقے بتائیں۔ اس مچھر کے لاروا کی افزائش روکنے کے لیے حکمت عملی مرتب کرنا محکمہ صحت اور دیگر اداروں کا کام ہے۔ لیکن بد قسمتی سے اداروں کے درمیان رابطوں کا فقدان نظر آتا ہے۔ ڈاکٹر جاوید اکرم کہتے ہیں کہ ڈینگی کا تدارک صرف اسی صورت میں ہو سکتا ہے جب ہم اپنے رویوں میں تبدیلیاں لائیں گے۔ ان کے بقول، صفائی ستھرائی کو اپنانے کے علاوہ گھر میں کسی بھی جگہ صاف پانی کو جمع نہ ہونے دینا شہریوں کی ذمہ داری ہے۔ ماہرین صحت اس خدشے کا اظہار کر رہے ہیں کہ آنے والے دنوں میں ڈینگی بخار کے مزید کیسز رپورٹ ہو سکتے ہیں۔ ڈاکٹر جاوید اکرم کہتے ہیں کہ انسداد ڈینگی کی کوششوں کا اب کوئی فائدہ نہیں اب یہ مرض حملہ آور ہو چکا ہے۔ وزارتِ صحت کے مطابق، راولپنڈی اور اسلام آباد میں رواں سال سیکڑوں کیسز رپورٹ ہوئے ہیں۔ جڑواں شہروں کے سرکاری اور نجی اسپتالوں میں بڑی تعداد میں مریض ڈینگی بخار کے علاج کے لیے زیر علاج ہیں۔ سیکریٹری صحت پنجاب کیپٹن(ر) محمد عثمان نے اعتراف کیا ہے کہ راولپنڈی اور اسلام آباد میں 1844 کیسز رپورٹ ہوئے۔ ان کا کہنا تھا کہ راولپنڈی میں انسداد ڈینگی ٹیموں کی غفلت کا انکشاف ہوا ہے جس میں ملوث سرکاری اہل کاروں کے خلاف کارروائی عمل میں لائی جا رہی ہے۔ ان کا کہنا تھا کہ ڈینگی کا مرض ہر چار سال بعد زیادہ شدت سے حملہ آور ہوتا ہے۔ 2011 کے بعد 2015 اور اب 2019 میں یہ زیادہ کیسز رپورٹ ہو رہے ہیں۔ سیکریٹری صحت کیپٹن(ر) محمد عثمان کی جانب سے ایک حکم نامہ بھی جاری کیا گیا جس میں پنجاب بھر کے سرکاری اسپتالوں میں ڈینگی بخار کی تشخیص کے ٹیسٹ بلا معاوضہ کرنے کا حکم دیا گیا ہے۔ ماہرین صحت کے مطابق ڈینگی مچھر اگر کسی کو کاٹ لے تو تیز بخار کے ساتھ سر اور جوڑوں میں درد کی علامات ظاہر ہوتی ہیں۔ مریض بے حال ہو جاتا ہے اور تیز بخار کے علاوہ متلی اور قے بھی آتی ہے۔ خیال رہے کہ 2011 میں بھی پاکستان میں ڈینگی کا مرض وبائی شکل اختیار کر گیا تھا۔ ڈینگی سے سب سے زیادہ متاثر لاہور ہوا تھا، جہاں ہزاروں افراد ڈینگی بخار میں مبتلا ہو گئے تھے۔